Document ID: 32010R0459
Publication Date: 2010-05-27

Title and Content:
UREDBA KOMISIJE (EU) št. 459/2010
z dne 27. maja 2010
o spremembi prilog II, III in IV k Uredbi (ES) št. 396/2005 Evropskega parlamenta in Sveta glede mejnih vrednosti ostankov za nekatere pesticide v ali na nekaterih proizvodih
(Besedilo velja za EGP)
EVROPSKA KOMISIJA JE -
ob upoštevanju Pogodbe o delovanju Evropske unije,
ob upoštevanju Uredbe Evropskega parlamenta in Sveta (ES) št. 396/2005 z dne 23. februarja 2005 o mejnih vrednostih ostankov pesticidov v ali na hrani in krmi rastlinskega in živalskega izvora ter o spremembi Direktive Sveta 91/414/EGS (1) in zlasti člena 5(1) in člena 14(1) Uredbe,
ob upoštevanju naslednjega:
(1)
Mejne vrednosti ostankov (v nadaljnjem besedilu: MRL) za azoksistrobin, cipermetrin, indoksakarb, izoksaflutol, etefon fenitrotion, lambda-cihalotrin, metomil, profenofos, piraklostrobin, tiakloprid, triadimefon, triadimenol in trifloksistrobin so bile določene v Prilogi II in delu B Priloge III k Uredbi (ES) št. 396/2005. MRL za aminopiralid, boskalid, buprofezin, klorantraniliprol, ciprodinil, difenokonazol, flusilazol, fosetil, imidakloprid, mandipropamid, metazaklor, protiokonazol, spinetoram, spirotetramat, žveplo in tebukonazol so bile določene v delu A Priloge III k Uredbi (ES) št. 396/2005.
(2)
Pri postopku v skladu z Direktivo Sveta 91/414/EGS z dne 15. julija 1991 o dajanju fitofarmacevtskih sredstev v promet (2) je bila za registracijo fitofarmacevtskega sredstva, ki vsebuje aktivno snov azoksistrobin, za uporabo na podzemni kolerabi v skladu s členom 6(1) Uredbe (ES) št. 396/2005 vložena vloga za spremembo obstoječih MRL.
(3)
Za aminopiralid je bila vložena vloga za uporabo na pašnikih. Zaradi navedene vloge je treba spremeniti obstoječe MRL za goveje ledvice, ker govedo pri paši zaužije pesticid. Za boskalid je bila vložena vloga za uporabo na kumaricah za vlaganje in bučkah. Za ciprodinil je bila vložena vloga za uporabo na gomoljni zeleni. Za difenokonazol je bila vložena vloga za uporabo na komarčku, peteršilju, listih zelene in pravi krebuljici. Za indoksakarb je bila vložena vloga za uporabo na češnjah in sladkorni pesi. Za izoksaflutol je bila vložena vloga za spremembo opredelitve ostanka. Za fosetil je bila vložena vloga za uporabo na redkvi. Za lambda-cihalotrin je bila vložena vloga za uporabo na artičokah in ribezu. Za metazaklor je bila vložena vloga za uporabo na semenu oljne ogrščice, listnem ohrovtu, zelju, podzemni kolerabi, repi in žitih. Zaradi navedene vloge je treba spremeniti obstoječe MRL za jetra govedi, ovc in koz, ker se seme oljne ogrščice, listni ohrovt, zelje, podzemna koleraba, repa in žita uporabljajo za krmo za te živali in krma lahko vsebuje ostanke. Poleg tega je treba spremeniti opredelitev ostanka na proizvodih živalskega izvora. Za piraklostrobin je bila vložena vloga za uporabo na rdeči pesi, kumaricah za vlaganje in bučkah. Za spirotetramat je bila vložena vloga za uporabo na slivah in češnjah. Za tebukonazol je bila vložena vloga za uporabo na podzemni kolerabi in repi. Za tiakloprid je bila vložena vloga za uporabo na motovilcu, zeleni in komarčku. Za trifloksistrobin je bila vložena vloga za uporabo na pastinaku, peteršiljevem korenu, belem korenu, podzemni kolerabi in repi.
(4)
V skladu s členom 6(2) in (4) Uredbe (ES) št. 396/2005 so bile vložene vloge za spinetoram za uporabo na breskvah (vključno z nektarinami) in marelicah. Zaradi dovoljene uporabe spinetorama na breskvah, nektarinah in marelicah v Južni Afriki, Argentini, Čilu, Novi Zelandiji in Izraelu je prišlo do ostankov, višjih od MRL iz Priloge III k Uredbi (EC) št. 396/2005. Da bi preprečili trgovinske ovire pri uvozu breskev, nektarin in marelic, je potrebna višja MRL.
(5)
V skladu s členom 8 Uredbe (ES) št. 396/2005 so zadevne države članice te vloge ocenile in Komisiji poslale poročila o ocenah.
(6)
Evropska agencija za varnost hrane (v nadaljnjem besedilu: Agencija) je preučila vloge in poročila o ocenah, zlasti glede tveganj za potrošnike in po potrebi za živali, ter predložila utemeljena mnenja o predlaganih MRL (3). Ta mnenja je poslala Komisiji in državam članicam ter jih javno objavila.
(7)
Agencija je v utemeljenih mnenjih ugotovila, da so izpolnjene vse zahteve po podatkih in da so spremembe MRL, ki jih potrebujejo vlagatelji, sprejemljive glede varnosti potrošnikov po oceni izpostavljenosti potrošnikov za 27 posebnih evropskih potrošniških skupin. Agencija je upoštevala najnovejše informacije o toksikoloških značilnostih snovi. Niti pri vseživljenjski izpostavljenosti tem snovem z uživanjem vseh živil, ki bi te snovi lahko vsebovala, niti pri kratkotrajni izpostavljenosti zaradi čezmernega uživanja ustreznih pridelkov ni bilo ugotovljeno tveganje, da se sprejemljivi dnevni vnos ali akutni referenčni odmerek preseže. V nekaterih primerih je Agencija menila, da je potrebna višja MRL, kot jo je predlagala ocenjujoča država članica. V navedenih primerih je primerno dovoliti višjo MRL, ki jo je predlagala Agencija, če Agencija meni, da je ta MRL varna. V drugih primerih je Agencija menila, da zadošča nižja MRL od tiste, ki jo je predlagala ocenjujoča država članica. V navedenih primerih je primerno določiti nižjo MRL.
(8)
V skladu s členom 12(2) Uredbe (ES) št. 396/2005 je Agencija ocenila varnost obstoječih MRL za etefon (4) in sklenila, da je za 12 vrst poljščin mogoče določiti višje MRL, da se upoštevajo obstoječe CXL.
(9)
MRL za fenitrotion za uporabo na žitih so prenehale veljati 1. junija 2009. Zaradi jasnosti je primerno za uporabo navedenega pesticida na žitih v Uredbi (ES) št. 396/2005 navesti najnižjo mejo analitske določitve (LOD).
(10)
Glede žvepla je Agencija v svojem sklepu priporočila (5), da se za ta pesticid zaradi njegove nizke toksičnosti prenehajo določati MRL. Glede na navedeni sklep je primerno črtati obstoječe MRL za navedeni pesticid in ga vključiti v Prilogo IV Uredbe (ES) št. 396/2005.
(11)
Iz utemeljenih mnenj Agencije in ob upoštevanju dejavnikov, ki vplivajo na odločitev, je razvidno, da ustrezne spremembe MRL izpolnjujejo zahteve iz člena 5(1) in člena 14(2) Uredbe (ES) št. 396/2005.
(12)
Komisija za Codex Alimentarius (CAC) je 4. julija 2009 sprejela CXL za azoksistrobin, buprofezin, klorantraniliprol, cipermetrin, flusilazol, imidakloprid, lambda-cihalotrin, mandipropamid, metomil, profenofos, protiokonazol, spinetoram, spirotetramat, tebukonazol, triadimefon in triadimenol. Te CXL je treba vključiti v Uredbo (ES) št. 396/2005 kot MRL z izjemo tistih CXL, ki za skupino evropskih potrošnikov niso varne in za katere je Unija Komisiji CAC sporočila svoj pridržek.
(13)
Uredbo (ES) št. 396/2005 je zato treba ustrezno spremeniti.
(14)
Ukrepi, predvideni s to uredbo, so v skladu z mnenjem Stalnega odbora za prehranjevalno verigo in zdravje živali -
SPREJELA NASLEDNJO UREDBO:
Člen 1
Priloge II, III in IV k Uredbi (ES) št. 396/2005 se spremenijo v skladu s Prilogo k tej uredbi.
Člen 2
Ta uredba začne veljati dan po objavi v Uradnem listu Evropske unije.
MRL za etefon se uporabljajo od 8. junija 2010.
Ta uredba je v celoti zavezujoča in se neposredno uporablja v vseh državah članicah.
V Bruslju, 27. maja 2010

Classification:
Level 1 Topics: 100158
100149
100157
100156
Level 2 Topics: 100257
100261
100254
100215
100249
100250
Level 3 Topics: 2723
1277
2479
3641
2014
2737
2735
1268
All Topics: 1277
1590
2357
2723
2735
2737
3646
3885
6569